OVERGEDIENEN DICHTE!

Stel je veur daj’ as Stellingwarver in een Islamitisch laand wonen, en daj’ daor stien en bien klaegen zollen over er feit dat alle vrouwluden daor in een boerka rondlopen. Mit stellige wissighied durf ik te beweren dat ze je daor as Stellingwarver hielendal veur gek verslieten. Butendat beschouwen ze zoe’n klacht as een belediging van et Islamitische geleuf, en loop ie grote kaans daj’ aachter de trallies verdwienen. Dat is gien lollegien in zoe’n laand. Daor hej'
gien cel veur jow allienig, en tillevisiekieken is d’r ok niet bi‘j, zoas dat an oonze gevangenen wel toestaon is. Daor zit ie mit nog wel tiene, of lichtkaans nog meer, lotgenoten in iene benauwde kleine cel te zwieten van aangst, en van de hoge temperetuur die daor deurgaons heerst. Zo ligt et d’r daor now ienkeer henne in die lanen, en in de vremte kun we oons mar schikken naor de daor gellende wetten.
Wat dat anbelangt vien ik dat butenlaanders in oons laand heur ok an oonze wetten te holen hebben. Ze moeten gien stampij maeken om alle schieterige dingen waor as heur de musse niet naor staot, zo as in Almere et geval was, oflopen zoemer. 
Een stokmennig bouwvakkers hadden vanwegens et zwieterige waarme weer heur lange spiekerbroeken ommeruild veur een kotte broek. En now komt et…! De Islamitische buurtbewoners klaegden over de blote kleraosie van de warkluden!
Doe de warkluden et ni’js te heuren kregen van heur baos, stonnen ze wel evenpies mit de oren te flapperen. As reden wodde angeven, dat de kleraosie van de manluden te bloot en te kot vunnen wodde deur de buurtbewoners. Doe ik et heurde mos ik evenpies hiel hadde lachen, krekkengeliek as die stoere warkluden dat deden. 
‘Ie daenken toch niet da’k in die bloedhitte in een lange spiekerbroek staon gao te klussen? Et liekt hier de omkeerde wereld wel!’ reup iene van de stoere warkers, schuddeboekende van ‘t lachen. 
Nog nooit eerder was d’r klaegd over zokke dingen bi’j et bouwbedrief. D’r weren alliend ofspraoken maekt over nette kleraosie. 
Neffens mi’j is een T-shirt en een kotte broek zo netties as ’t mar kan. Awwe vekaansie hebben lopt oons hiele laand ja bi’jkaans in een kotte broek, wiels d’r ok nog zat meensken bin die heur in een bikini of zwembroek in et eupenbaor vertonen. Daor zet ik wel een vraogteken bi’j. Mit zokke blote kleraosie moej’ op et straand of in je aachtertuun blieven. Mar op et wark…, in die hittte., daor moet een kotte broek toch wel kunnen, donkt me.
De warkluden hebben, hiel verstanig, de klaegliederen in heur broeksbuse stopt, en heur d’r veerder niet zo neer om maekt. Groot geliek hebben ze! 
De baos van et bedrief zee: ‘As de bewoners hier warkelikwaor muuite mit hebben, moe’we es kieken hoe awwe dat perbleem de wereld uuthelpen.’ 
Dat vien ik now slop gelul van zoe’n baos. Hi’j hadde dat buurtvolkien kotweg zeggen moeten waor as et op ston. Dat ze heur hier in oons laand naor oonze maotstaeven gedregen moeten. 
Hoe zol hi’j dit akkefietien now uut de wereld helpen willen? vraog ik me of. De warkluden in een wiede soepjurk lopen laoten? De wiend kan dan wel lekker om heur bienen, en wat d’r tussen hangt, wapperen, mar om d’r in te warken… dat zal ze nog niet mitvalen. Dan zie ik de bouweri’je grote vertraoging oplopen.
Butendat, die Islamitische vrouwluden weten niet wat ze missen as ze zokke manluden mit spieren bi’j heur in de buurt bekieken kunnen. Et zol mi’j niks spieten as ik zok volk de hiele dag in kotte broek bewonderen kon. Alderhaande soorten van bienen ziej’ dan veurbi‘jkommen: dunne spillebienen, stoere haorige bienen, klapkuten, brune en witte onderdaonen, en gao zo mar veerder. Alliend mar naor kieken, ankommen niet!
Dat geft aorig wat verdievedaosie in et daegelikse leven. Gien haor op mien heufd die d’r mar een ogenblik an prakkeseert om daor anstoot an te nemen.
Mar die Islamitische buurtbewoners storen heur d’r dus wel an. Of zollen et allienig jeloerse manluden wezen die d’r over zeuren? Daor kon ik misschien de spieker wel es op zien kop slaon! Watties van manluden bin jim, as jim die blote manludebienen de muuite niet weerd vienen…, doe de overgedienen dan rap dichte!’
En vrouwluden uut Almere…, luuster…: jim kun stiekem now en dan deur een kiertien van et overgedien loeren en al dat manlike schoon bekoekeloeren! Zorg wel dat jim manluden jim niet betrappen!

Sjoukje Ooserloo